A BIZOTTSÁG HATÁROZATA
(2008. június 9.)
a 2005-ös egyesült királyságbeli Newcastle-betegség leküzdését célzó biztonsági intézkedések keretében felmerült kiadásokhoz történő közösségi pénzügyi hozzájárulás megállapításáról
(az értesítés a C(2008) 2411. számú dokumentummal történt)
(Csak az angol nyelvű szöveg hiteles.)
(2008/428/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az állat-egészségügyi kiadásokról szóló, 1990. június 26-i 90/424/EGK tanácsi határozatra (1) és különösen annak 3. cikke (3) bekezdésére és 4. cikke (2) bekezdésére,
mivel:
(1)
2005-ben az Egyesült Királyságban kitört a Newcastle-betegség. E betegség megjelenése komoly veszélyt jelentett a Közösség állatállományára.
(2)
A betegség terjedésének mielőbbi megelőzése és felszámolása érdekében a Közösségnek a 90/424/EGK határozatban előírtak szerint pénzügyileg hozzá kell járulnia a tagállam által a betegség leküzdése céljából bevezetett biztonsági intézkedések keretében viselt támogatható kiadásokhoz.
(3)
A 2005-ös egyesült királyságbeli Newcastle-betegség leküzdését célzó biztonsági intézkedések keretében felmerült kiadásokhoz történő közösségi pénzügyi hozzájárulásról szóló, 2006. szeptember 6-i 2006/602/EK bizottsági határozat (2) 50 %-os pénzügyi hozzájárulást biztosított a közösségi támogatásra jogosult, a betegség leküzdése céljából bevezetett intézkedések végrehajtásához kapcsolódó kiadások esetében.
(4)
Az említett határozat értelmében az Egyesült Királyság által 2007. június 11-én benyújtott kérelem, valamint a 90/424/EGK tanácsi határozat bizonyos járványos állatbetegségek elleni biztonsági intézkedéseire és a kampány közösségi finanszírozására vonatkozó szabályok megállapításáról szóló, 2005. február 28-i 349/2005/EK bizottsági rendelet (3) 7. cikkében meghatározott igazoló okmányok alapján a közösségi pénzügyi hozzájárulást ki kell fizetni.
(5)
E megfontolásokra való tekintettel meg kell állapítani a 2005-ös egyesült királyságbeli Newcastle-betegség felszámolása kapcsán felmerülő támogatható kiadásokhoz történő közösségi pénzügyi hozzájárulás teljes összegét.
(6)
A közösségi állat-egészségügyi szabályoknak megfelelően végzett bizottsági ellenőrzések eredményei, valamint a közösségi pénzügyi támogatás nyújtására vonatkozó feltételek alapján a benyújtott kiadások teljes összege nem tekinthető támogatásra jogosultnak.
(7)
A Bizottság észrevételeiről, a támogatható kiadások kiszámításának módjáról és a záró következtetésekről 2007. december 21-én kelt levélben tájékoztatták az Egyesült Királyságot.
(8)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 2005-ös egyesült királyságbeli Newcastle-betegség felszámolása kapcsán felmerülő kiadásokhoz történő közösségi pénzügyi hozzájárulás teljes összege a 2006/602/EK határozat értelmében 75 958,12 EUR.
2. cikk
Ennek a határozatnak Nagy-Britannia és Észak-Írország Egyesült Királysága a címzettje.
Kelt Brüsszelben, 2008. június 9-én.